Ploča kaznaca Nespine
Ploča kaznaca Nespine je srednjovjekovni spomenik iz vremena srednjovjekovne Bosne, datirana u 13. vijek, a zbog isklesanog reljefa postoje naznake da je dosta starija, pa neki autori je smještaju i u 8. vijek. Pronađena je 1946. godine u krugu starog pravoslavnog groblja, u mjestu Malo Čajno, pokraj Visokog. Kamena ploča predstavlja reljefnu scenu lova romaničkih stilskih karakteristika. Dužina joj je 210 cm, visina 106 cm, a debljina 7–10 cm. Iznad i oko reljefa uklesan je ćirilićni natpis koji nam otkriva ktitora nadgrobnog spomenika, zvanje i ime istaknutog predstavnika državne uprave čiji je bio zadatak ubiranje vladarevih prihoda, Velikog kaznaca Nespine iz Čajangradske utvrde. Danas se nalazi u Zemaljskom muzeju Bosne i Hercegovine.